S'Trainiere hätt Hochkonkunktur.  D'Fitnesszenter freued sich über stiigendi Umsätz:  D'Lüüt wännd ihri überflüssige Pfund loswerde, abtrainiere.  Und au mich zieht's regelmässig is Freie, zum Jogge und Velofahre.  Ich möcht schliesslich fit und jugendlich bliibe.  D'Freud am Trainiere zieht sich dur alle Beriich vom Läbe:  Chind gönnd nüme i d'Schuel, zum de Stoff passiv lehre.  Sie werded trainiert, demit sie sich s'Wüsse sälbständig aaeigne chönd.  Dementsprächend gsehnd d'Zügnis uus:  Note  eleige langed nüme. Bi jedem Fach wird inere Reihe vo Rubrike feschtghalte, wie de Trainigsstand vom Chind isch:  Läseverständnis, Rächtschriibig, Uusduur bim Lehre, und so wiiter.  Spööter bsueched Pruefstätigi Kürs, je hööcher sie uf de Karriereleitere stönd, desto meh: d'Teamfähigkeit, d'Füehrigskompetenz, d'Überzüügigschraft, die emotional Intelligenz -  alles wird trainiert, minutiös, gwüssehaft.  Ja, neuerdings git's sogar Kürs,  wo d'Rolle als Grosseltere trainiert werde chan.    Lengscht hätt s'Trainiere au de Beriich vo de Religion erfasst.  De wiiti Beriich vo de Esoterik büütet unzähligi Möglichkeite:  I Seminar chan ich d'Meditation trainiere.  Öb asiatisch, indianisch, germanisch oder altägyptisch - das spielt kei Rolle. D'Hauptsach isch, dass es mich geischtig und geischtlich fit macht.  Für's Training git' allerlei Hilfsmittel.  Ja, de Chraftruum vo de Religion isch gliich vielfältig uusgstattet  wien es Fitnesscenter:  Ich chan  d'Chraft vo bsundere Stei entdecke, mich stärche laa dur Heilchrüüter. Ich chan mit de Astrologin i d'Sterne luege und deet de Trainingsplan für mini geischtlich Zuekunft ermittle. Ich chan Füürlaufe, Faschte, Fäschte, Saftkure und Begägnige mit Ängel wage.  S'Aagebott isch gränzelos.  All das hätt Schattesiite:  De ständig Zwang zum Trainiere füehrt zum Stress.  Wäär kei Sport triibt, muess sich scho fascht entschuldige.  Und wäär's verpasst, sini Mitti nöd wenigschtens imene  Powerjoga-Kurs vo de Migrosklubschuel z'finde, wird strafend aagluegt.    De Paulus setzt es grosses Fragezeiche hinder s'Trainiere:    Niemand soll über euch zu Gericht sitzen  in Sachen Speise und Trank,  Fest, Neumond oder Sabbat;  das alles ist ja nur ein Schatten des Künftigen,  das Wirkliche ist Christus.  Niemand soll euch den Siegespreis aberkennen,  keiner, der sich gefällt in Demut und Engelverehrung  und dem, was er als Eingeweihter geschaut hat.    Alli Bemüehige, em Heilige und Göttliche nööcher z'choo, sind nichtig.  Mir sölled eus nöd iischüchtere laa vo dem ganze Zirkus.  Für eus isch Christus die einzig Würklichkeit.  I Christus isch eus de Sieg und siin Priis gää -  ohni Training, ohni Chrampf und Wettkampf.  Und dää Priis chan eus niemert nää.  Kei Training, nur Glaube a Jesus und siin Sieg für eus.  Das isch guet und rächt.  Aber langed das?  Mir müehnd de Glaube doch umsetze in Alltag,  s'Evangelium läbe und Versuechige abwehre.  So chum ich als Pfarrer bsorgti Aafrage über,  wie mer mit de schillernde Verlockige vom religiöse Mert umgaa söll.  Törf en Christ zum Biispiel inen Yogakurs gaa -  oder isch das scho de Aafang vom Wääg is Verderbe,  i d'Ärm vo finschtere Mächt und Element?  Törf ich mini Chind mit homöopathische Mittel,  mit Bachblüete oder mit Bernsteichetteli bi Zahweh behandle,  oder betrieb ich daa scho Zauberei und verbünde mich  mit em Satan?    Au d'Kolosser stönd vor so Frage. Sie läbed inere Wält, wo no vill verwirrender isch als die hüttig: D'Götterverehrig vo de Grieche isch so allgägewertig, dass mer zum Biispiel i de Metzgereie fascht nume Fleisch vo Opfertier a irgend eme Tempel überchunnt. Törf mer als Chrischt öppis ässe, wo eme Götz gweiht worde isch?  D'Kolosser liided au under innere Spannige. Es git taufti Jude i ihrere Gmeind. Die säged, mer chöni de Siegespriis vo Christus nur günne, wänn mer  beschnitte isch und de Sabbat haltet.  Gäge die Mitglieder, wo d'Latte zum Christsii hööch ufe legged, schriibt de Paulus:    Wenn ihr mit Christus gestorben  und von den kosmischen Elementen befreit seid,  was lasst ihr euch dann Bedingungen auferlegen,  als lebtet ihr noch in der Welt?  "Das darfst du nicht anfassen,  das nicht kosten, das nicht zu dir nehmen!" -  lauter Dinge, die doch dazu da sind,  gebraucht und aufgebraucht zu werden.  Das sieht alles  nach Weisheit aus  und kommt fromm und demütig daher.  Aber genau so lauten Gebote und Lehren,  die von Menschen stammen.  De Paulus forderet eus uuf zumene ganz pragmatische Umgang mit allne Element und Mächt vo dere Wält, im Stil vo:  Nützt's nüüt, so schadet's nüüt.    Wänn Gott nämlich de allmächtigi Schöpfer vo allem isch,  dänn git's kei kosmischi Element, kei Dämone, kän Satan,  won eus bedrohed.  Sicher: Mir chönd eus i öppis so verbisse, dass es  schädlich wird für eus. Ich dänke zum Biispiel a die fanatische Aahänger vo de Alternativmedizin. Deet cha's gscheh, dass en Vater oder e Muetter eme schwäär chranke Chind jedi Hilf vo de Schuelmedizin verweigered, i de Irrmeinig, d'Homöopathie langi für alles.  Umgekehrt chönd bösi Mächt und Dämone grad dänn en enorme Iifluss überchoo, wänn ich sie mit frommem Iifer bekämpfe will.  Ich steigere mich i öppis ie. I allem, was ich nöd verstan, gsehn ich scho de Tüüfel am Werch.  Für de Paulus isch  alles uf de Wält vo Gott gschaffe. Die Element, wo mir eus so eriifered drüber, sind luuter Sache, wo dezue da sind, dass mir sie bruuched und uufbruuched.  Nöd verbisses Trainiere isch aagseit - sondern Glasseheit.  Nöd Angscht vor em Böse - sondern Vertroue i Christus,  siin Sieg und siin Priis, wo für immer gilt.  Und jetzt, isch das alles?  Sölled mir glasse daasitze, d'Düümli trülle und uf s'Ändi warte?  Was würd bi sonere Haltig us eusere Chile?    D'Konkurrenz  schlaft nöd - au nöd z'Buebike.  Mir wüssed's:  Die sogenannt Familiechile bout i de Wändhüüsli, de "Churchdome",  es Chilegebäude mit 320 Sitzplätz und 78 Parkplätz für föif Millione Franke.  Bsorgti Gmeindglieder frööged mich, was mir Reformierte  gäge die Konkurrenz mache sölled.  Die guete Ziite sind verbii, wo's nume d'Landeschile gää hätt.  Hütt herrscht Konkurrenz wie i de übrige Wirtschaft.  De Mert vo de Religion isch begränzt. Wäär siin Aateil hebe will,  muess fit sie, trainiere, zum attraktiv bliibe, kämpfe, zum sini Aagebott a d'Chäuferinne und Chäufer bringe.  Wie positioniered mir eus als reformierti Landeschile i dem Mert?    Wie hätt sich siinerziit de Paulus mit sine Gmeinde positioniert?  Ihr seid mit Christus gestorben - schriibt äär de Kolosser und eus allne.    Mir sind mit Christus gstorbe!  Das isch en dänkbar schlächte Slogan für s'Marketing.    Mir sind mit Christus gstorbe!  Mertaateil günned mir  chuum mit dere Feschtstellig.  Wäär wott scho sterbe?  Genau s'Sterbe mit Christus isch aber s'Herzstuck vo eusem Glaube,  vo eusere neue Existenz, wo Gott eus i Christus schänkt.  Und so fröög ich:  Verratet mir eus als Chile nöd genau dänn sälber,  wänn mir eus als eine vo de Spieler im Mert vo de Religion verstönd?  De Paulus beschwört eus, mir seged vo de kosmische Element befreit. Und ich waag z'behaupte, dass d'Konkurrenz eis vo dene kosmische Element isch.  A  de Konkurrenz, am fanatische Kampf um Macht und Iifluss, isch de Jesus gstorbe. Wie chönd mir dänn i siim Name in Konkurrenzkampf iistiige?    Überall isch d'Red vom Gmeinduufbou. Mir wännd die alt Muetter Chile neu beläbe, uufboue, Strukture schaffe, wo ziitgemäss und iiladend sind.  Das isch alles guet und rächt - aber passed mir uuf:  Mir sind nur Chile, will mir mit Christus gstorbe sind.  Nähmed mir eus also in Acht, dass de alti Adam, die alti Eva nöd uferstönd und wie Zombies  aafönd ihres Unwäse triibe, im Stil vo:  Toll, wie mir eus i eusere Chile verwürkliched,  lässig, was mir herebringed a Betrieb und Events.  Was sind mir doch für Siebesieche!    Simmer nöd! Chönd mir nöd sii:  Mir sind mit Christus gstorbe.  Sterbe - das isch öppis völlig Passivs.  Sterbe gscheht - öb ich will oder nöd.  De Tod bringt am schärfschte zum Uusdruck,  dass mir s'Läbe nöd im Griff händ.  Mir sind gstorbe mit Christus!  Isch das alles?  -  Dänn isch's ja klar, dass es töteled i eusere reformierte Chile:  Karfriitig - de höchscht Fiirtig vo de Reformierte.  S'Liide und Sterbe vo Jesus als Mitti vom Glaube.  Da müehnd mir ja zu graue Chilemüüs werde.  Da händ mir kei Chance gäge de neu Churchdome.  Mir sterbed uus!    Ihr seid mit Christus gestorben!  De Paulus bliibt nöd staa bi dere Zuemuetig.  Äär düütet de Tod um:  S'Sterbe mit Christus schafft Ruum für Neus.    Wänn ich i  Christus ie stirb,  wänn ich alles loslaa i siin Tod ie,  miin Wahn, ich chöni mich zum Guete uufschwinge,  miin Stress, ich müesi trainiere, zum en Platz bi Gott überchoo.  Wänn ich all miini Illusione, miiin Zwäng und Chrampf  i Christus ie sterbe lan -  dänn git's Ruum für neus.  De Acher liit brach, demit Gott neus Läbe säie chan.    Ihr seid mit Christus auferweckt worden,  schriibt de Paulus drum eus und de Kolosser.  Mir sind uferweckt;  mir empfanged mit Christus s'neue Läbe.  Das Läbe müehnd mir nöd uf de Mert träge wien e Salatgurke.  Mir mühend kei peppigi Tempel boue defür.  De allmächtigi Gott bruucht keis Marketing,  kei Verträtterinne und Verträtter,  wo siis Evangelium apriised und verhöckered,  womöglich no zu Dumpingpriise.  Nei:  Neugeburt mit Christus isch es Gschänk.  Gott git's eus eleige us Gnad, eleige us Liebi.  Was isch eusi Antwort?    Trachtet nach dem, was oben  ist,  nicht nach dem, was auf Erden ist.  Denn ihr seid gestorben,  und euer Leben ist mit Christus verborgen in Gott.    Mir sind befreit vo allne Mächt und Zwäng,  vo de kosmische Element und Bedingige.  Euse einzig Massstab,  eusi einzig Orientierig und Quelle vo de Chraft isch Christus.  I ihm isch euses Läbe geborge.  Läbe -  das isch dänn au de einzig Hiiwiis, wo mir i eusem Text für s'Gstalte vom Alltag finded.  Will mir i Christus neu  gebore sind, sölled mir i ihm läbe.  So eifach isch das!    Natürlich chunnt das Läbe dur Jesus und siis Evangelium  sini Qualität und Orientierig über:  Siini Liebi isch de Massstab für euses Handle,  sini Güeti de Aasporn, für anderi daa z'sii.  Und natürlich gaat's au i dere Sicht nöd ohni Training.  De Paulus schriibt im Römerbrief,  euse Alltag sölli zum Gottesdienst werde.  D'Reformatore nähmed das uuf und säged,  dass mir als Neugeboreni i Christus de  Alltag heiliged:  Ja, de Alltag isch euse Chraftruum,  i zweifacher Hiisicht:  Im Alltag finded mir d'Fitnessgrät und Trainingspartnerinne und -partner zum Üebe vom Glaube.  Mir losed uf s'Wort vo Gott, mir bsinned eus uf Bibeltext, Gebätt und Lieder. Und mir trainiered das Wort a de Uufgabe und Mänsche, wo Gott eus je und je zuemuetet.  In zweiter Hiisicht isch de Alltag euse Chraftruum,  will Jesus eus genau da begägned:  Mir bruuched kei heiligi Rüüm und Gägeständ.  De Alltag isch de Ruum, wo mir Chraft schöpfed -  dur d'Gägewart vo Christus,  won da isch für eus, wänn mir ihn sueched  und won euse Alltag heiliged, wänn mir eus vo ihm finde lönd.    Läbe i Christus - das isch euses tägliche Training,  es Training, wo mir nie eleige bestönd.  Mir sind e Gmeinschaft,  will d'Liebi vo Gott erscht i de Gmeinschaft wachst.  Das isch de einzig Sinn vo de Chile:  Sie läbt, will sie de Liebi vo Gott Ruum git,  mal meh,  mal weniger.  Sie chan die Liebi nöd herezwinge -  sondern höchschtens verhindere.  Ja, und villicht isch es soo,  dass d'Gmeinschaft grad daa bsunders läbig wird,  wo mir mit lääre Händ zu Gott und zunenand chömed,  ganz offe für das, was äär und die andere eus je und je schänked.  Nur, wänn mir offe sind, chan Christus sich zeige under eus.  Dänn cha gscheh, was de Paulus eus am Schluss vo eusem Text verheisst:    Wenn Christus, euer Leben, offenbar wird,  dann werdet auch ihr mit ihm offenbar werden in Herrlichkeit. Amen.